
[bookmark: _GoBack]Zaraďovanie pedagogického asistenta, školského špeciálneho pedagóga, školského psychológa a sociálneho pedagóga do platovej triedy.  
 
Materiál slúži ako pomôcka pre aplikačnú prax. 
 
 
Kvalifikačné predpoklady, osobitné kvalifikačné požiadavky a požiadavky vzdelania pre jednotlivé kategórie pedagogických zamestnancov a odborných zamestnancov podľa druhu a typu školy alebo školského zariadenia ustanovuje všeobecne záväzný právny predpis, ktorým je vyhláška MŠ SR č. 437/2009 Z. z., ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov v znení neskorších predpisov (ďalej len „vyhláška“).  
 
Kvalifikačné predpoklady pedagogických asistentov sú uvedené v časti XVII prílohy č. 1 vyhlášky. Podľa § 12 písm. d) zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „zákon č. 317/2009 Z. z.“) pedagogický asistent je pedagogickým zamestnancom. 
 
Najvyšším požadovaným stupňom vzdelania na výkon činnosti pedagogického asistenta je vysokoškolské vzdelanie prvého stupňa. Pedagogický asistent spĺňa kvalifikačné predpoklady na úrovni vysokoškolského vzdelania prvého stupňa, ak absolvoval vysokoškolské štúdium prvého stupňa 
 
1. v študijnom programe v študijnom odbore predškolská a elementárna pedagogika 
2. v študijnom programe v študijnom odbore učiteľstvo akademických predmetov, učiteľstvo profesijných predmetov a učiteľstvo umelecko-výchovných a výchovných predmetov  
3. v študijnom programe v študijnom odbore pedagogika 
4. v študijnom programe špeciálna pedagogika učiteľský, vychovávateľský alebo neučiteľský smer  
5. v študijnom programe zameranom na vychovávateľstvo 
6. v neučiteľských študijných programoch a doplnenie pedagogickej spôsobilosti. 
 
Pedagogický asistent spĺňa kvalifikačné predpoklady na úrovni úplného stredného odborného vzdelania, ak získal úplné stredné vzdelanie 
 
1. v odbore vzdelávania zameraného na učiteľstvo a vychovávateľstvo 
2. úplné stredné vzdelanie a doplnenie pedagogickej spôsobilosti 
3. úplné stredné vzdelanie a špecializačné kvalifikačné štúdium asistentov učiteľa v metodicko- pedagogickom centre skončené do 31. augusta 2010. 
 
 Na výkon činnosti pedagogického asistenta je splnením kvalifikačných predpokladov na úrovni  úplného stredného odborného vzdelania aj absolvovanie študijného odboru pedagogická škola alebo študijného odboru pedagogické lýceum alebo študijného odboru sociálno-výchovný pracovník na pedagogickej a sociálnej akadémii. 
 
Podľa § 8 ods. 1 písm. a) zákona č. 317/2009 Z. z. pedagogický zamestnanec, ktorý získal vzdelanie absolvovaním študijného programu alebo vzdelávacieho programu v inom ako požadovanom študijnom odbore na výkon pedagogickej činnosti, doplní si kvalifikačný predpoklad pre príslušnú kategóriu a podkategóriu pedagogického zamestnanca získaním vzdelania v oblasti pedagogiky, psychológie a didaktiky vyučovacích predmetov alebo didaktiky odborného výcviku, t. j. musí získať pedagogickú spôsobilosť.  
 
Podľa § 8 ods. 2 písm. a) zákona č. 317/2009 Z. z. vzdelávanie na doplnenie kvalifikačných predpokladov podľa § 8 ods. 1 písm. a) zákona č. 317/2009 Z. z. poskytujú pedagogickým zamestnancom s vysokoškolským vzdelaním vysoké školy v doplňujúcom pedagogickom štúdiu podľa § 8b zákona č. 317/2009 Z. z. Podľa § 8 ods. 2 písm. b) zákona č. 317/2009 Z. z. vzdelávanie na doplnenie kvalifikačných predpokladov podľa § 8 ods. 1 písm. a) zákona č. 317/2009 Z. z. poskytujú pedagogickým zamestnancom so stredným vzdelaním ukončeným maturitnou skúškou a vyšším odborným vzdelaním ukončeným absolventskou skúškou stredné odborné školy v rozsahu ustanovenom príslušným vzdelávacím programom pomaturitného kvalifikačného štúdia. 
 
Uvedené vzdelávanie na získanie pedagogickej spôsobilosti je pedagogický asistent, ktorý získal vysokoškolské vzdelanie prvého stupňa v neučiteľskom študijnom programe alebo úplné stredné vzdelanie nepedagogického zamerania (napr. absolvent obchodnej akadémie, gymnázia a pod.), povinný začať, v súlade s § 60 ods. 2 zákona č. 317/2009 Z. z., v lehote do dvoch rokov od vzniku prvého pracovného pomeru v zaradení pedagogického zamestnanca a najneskôr do štyroch rokov pracovného pomeru je povinný ho ukončiť v súlade s § 8 ods. 2 zákona č. 317/2009 Z. z. Podľa § 60 ods. 6  zákona č. 317/2009 Z. z. nezískanie kvalifikačného predpokladu v lehotách podľa § 60 odsekov 2 a 3 zákona č. 317/2009 Z. z. sa považuje za nesplnenie kvalifikačných predpokladov na výkon pedagogickej činnosti podľa zákona č. 317/2009 Z. z. Od požiadavky absolvovania doplňujúceho pedagogického štúdia nie je možné upustiť.  
 
Podľa § 27 ods. 3 zákona č. 317/2009 Z. z. pedagogický zamestnanec sa zaradí do kariérového stupňa začínajúci pedagogický zamestnanec pri nástupe do prvého pracovného pomeru, v ktorom bude vykonávať pedagogickú činnosť. Do  uvedeného kariérového stupňa sa pedagogický zamestnanec, v súlade s § 27 ods. 2 zákona č. 317/2009 Z. z., zaradí bez rozdielu dosiahnutého stupňa požadovaného vzdelania. 
 
Podľa § 28 ods. 3 zákona č. 317/2009 Z. z. začínajúci pedagogický zamestnanec a začínajúci odborný zamestnanec  je povinný absolvovať adaptačné vzdelávanie a úspešne ho ukončiť najneskôr do dvoch rokov od vzniku pracovného pomeru, v ktorom vykonáva pedagogickú činnosť alebo odbornú činnosť. Podľa § 14c zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov začínajúcemu pedagogickému zamestnancovi a začínajúcemu odbornému zamestnancovi patrí príplatok začínajúceho pedagogického zamestnanca a začínajúceho odborného zamestnanca vo výške 6 % z platovej tarify platovej triedy a pracovnej triedy, do ktorej je pedagogický zamestnanec a odborný zamestnanec zaradený. Príplatok sa poskytuje po dobu zaradenia pedagogického zamestnanca a odborného zamestnanca do kariérového stupňa začínajúci pedagogický zamestnanec a začínajúci odborný zamestnanec. 
 
Zaradenie pedagogického asistenta do platovej triedy je závislé od spĺňania kvalifikačných predpokladov ustanovených vyhláškou, od získaného kariérového stupňa a dosiahnutého stupňa vzdelania. 
 
Pedagogický asistent, ktorý získal požadované vysokoškolské vzdelanie prvého stupňa a ktorý je zaradený do kariérového stupňa začínajúci pedagogický asistent (tzn., že sa jedná o pedagogického asistenta, ktorý ešte nezískal pedagogickú prax, jedná sa o jeho prvý pracovný pomer ako pedagogického zamestnanca alebo už krátku dobu pôsobil ako pedagogický asistent, avšak neabsolvoval adaptačné vzdelávanie) sa zaraďuje do kariérového stupňa začínajúci pedagogický zamestnanec a do 8. platovej triedy a prináleží mu príplatok začínajúceho pedagogického zamestnanca.  Tento pedagogický asistent je povinný absolvovať adaptačné vzdelávanie a úspešne ho ukončiť najneskôr do dvoch rokov od vzniku pracovného pomeru, v ktorom vykonáva pedagogickú činnosť. Po úspešnom ukončení adaptačného vzdelávania sa pedagogický asistent s požadovaným vysokoškolským vzdelaním prvého stupňa zaradí do kariérového stupňa samostatný pedagogický asistent a do 9. platovej triedy a pozastaví sa mu vyplácanie príplatku začínajúceho pedagogického zamestnanca.  
 
V prípade, ak sa jedná o pedagogického asistenta s vysokoškolským vzdelaním prvého stupňa v neučiteľskom študijnom programe, tomuto asistentovi plynie aj lehota podľa § 60 ods. 2 zákona č. 317/2009 Z. z. na začatie a ukončenie doplňujúceho pedagogického štúdia na príslušnej fakulte vysokej školy. Ak pedagogický asistent, ktorý získal vysokoškolské vzdelanie prvého stupňa v neučiteľskom študijnom odbore úspešne ukončí adaptačné vzdelávanie ešte počas plynutia lehoty na začatie a ukončenie doplňujúceho pedagogického štúdia,  po úspešnom ukončení adaptačného vzdelávania a ešte počas plynutia doby na ukončenie doplňujúceho pedagogického štúdia sa, podľa § 60 ods. 4 zákona č. 317/2009 Z. z., zaradí do kariérového stupňa samostatný pedagogický asistent a do 9. platovej triedy a pozastaví sa mu vyplácanie príplatku začínajúceho pedagogického zamestnanca.  
 
Pedagogický asistent, ktorý získal požadované úplné stredné odborné vzdelanie a ktorý je zaradený do kariérového stupňa začínajúci pedagogický asistent  sa zaraďuje do kariérového stupňa začínajúci pedagogický zamestnanec  a do 7. platovej triedy a prináleží mu príplatok začínajúceho pedagogického zamestnanca.  Tento pedagogický asistent je povinný absolvovať adaptačné vzdelávanie a úspešne ho ukončiť najneskôr do dvoch rokov od vzniku pracovného pomeru, v ktorom vykonáva pedagogickú činnosť. Po úspešnom ukončení adaptačného vzdelávania sa pedagogický asistent s požadovaným úplným stredným odborným vzdelaním  zaradí do kariérového stupňa samostatný pedagogický asistent a do 8. platovej triedy a pozastaví sa mu vyplácanie príplatku začínajúceho pedagogického zamestnanca.  
 
V prípade, ak sa jedná o pedagogického asistenta s úplným stredným vzdelaním v neučiteľskom študijnom odbore (napr. absolvent gymnázia, obchodnej akadémie, hotelovej akadémie a pod.), tomuto asistentovi plynie aj lehota podľa § 60 ods. 2 zákona č. 317/2009 Z. 
z. na začatie a ukončenie doplňujúceho pedagogického štúdia na príslušnej strednej odbornej škole. Ak pedagogický asistent, ktorý získal úplné stredné vzdelanie v neučiteľskom študijnom odbore úspešne ukončí adaptačné vzdelávanie ešte počas plynutia lehoty na začatie a ukončenie doplňujúceho pedagogického štúdia,  po úspešnom ukončení adaptačného vzdelávania a ešte počas plynutia doby na ukončenie doplňujúceho pedagogického štúdia sa, podľa § 60 ods. 4 zákona č. 317/2009 Z. z., zaradí do kariérového stupňa samostatný pedagogický asistent a do 8. platovej triedy a pozastaví sa mu vyplácanie príplatku začínajúceho pedagogického zamestnanca.  
 
Ak pedagogický asistent, ktorý získal vysokoškolské vzdelanie prvého stupňa v neučiteľskom študijnom odbore alebo úplné stredné vzdelanie nepedagogického zamerania nezačne doplňujúce pedagogické štúdium v lehote ustanovenej § 60 ods. 2 zákona č. 317/2009 Z. z. znamená, že nespĺňa kvalifikačný predpoklad na výkon pedagogickej činnosti podľa zákona č. 317/2009 Z. z. a zamestnávateľ s ním skončí pracovný pomer podľa 
§ 63 ods. 1 písm. d) bod 1 Zákonníka práce. 
 
Ak pedagogickému asistentovi už uplynula lehota na začatie doplňujúceho pedagogického štúdia (vykonával pedagogickú činnosť už v predchádzajúcom období a v zákone ustanovenej lehote neabsolvoval doplňujúce pedagogické štúdium), zamestnávateľ ho nemôže opätovne prijať do pracovného pomeru ako pedagogického zamestnanca.  
 
Podľa § 19 písm. a), c) a e) zákona č. 317/2009 Z. z. školský psychológ, školský špeciálny pedagóg a sociálny pedagóg je odborným zamestnancom. Požadovaným stupňom vzdelania na výkon odbornej činnosti je najmenej vysokoškolské vzdelanie druhého stupňa. 
 
Kvalifikačné predpoklady školského psychológa ustanovuje časť I prvý oddiel prílohy č. 2 vyhlášky. Na výkon odbornej činnosti školského psychológa je splnením kvalifikačných predpokladov vysokoškolské vzdelanie druhého stupňa 
 
1. v študijnom programe psychológia 
2. učiteľstvo všeobecnovzdelávacích predmetov psychológia v kombinácii s druhým aprobačným predmetom a absolvovanie štvorsemestrálneho špecializačného vzdelávania školskej psychológie poskytovaného vysokou školou.  
 
Kvalifikačné predpoklady školského špeciálneho pedagóga ustanovuje časť II prvý oddiel prílohy č. 2 vyhlášky. Na výkon odbornej činnosti školského špeciálneho pedagóga je splnením kvalifikačných predpokladov aj vysokoškolské vzdelanie druhého stupňa  
 
1. v študijnom odbore špeciálna pedagogika – pedagogický smer a päť rokov pedagogickej činnosti alebo odbornej činnosti v oblasti špeciálnopedagogického poradenstva alebo výchovy a vzdelávania detí a žiakov so špeciálnymi výchovnovzdelávacími potrebami  
2. špeciálna pedagogika – nepedagogický smer a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti špeciálnopedagogického poradenstva alebo výchovy a vzdelávania detí a žiakov so špeciálnymi výchovno-vzdelávacími potrebami  
3. špeciálna pedagogika – poradenstvo a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti špeciálnopedagogického poradenstva  
4. v študijnom odbore logopédia a rozširujúce štúdium špeciálnej pedagogiky alebo doplňujúce pedagogické štúdium  
5. v študijnom odbore učiteľstvo pre mládež vyžadujúcu osobitnú starostlivosť 
6. v študijnom odbore vychovávateľstvo pre mládež (osoby) vyžadujúcu osobitnú starostlivosť a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti špeciálnopedagogického poradenstva alebo výchovy a vzdelávania detí a žiakov so špeciálnymi výchovnovzdelávacími potrebami  
7. v študijnom odbore učiteľstvo všeobecnovzdelávacích predmetov pre 5. – 9. ročník základnej školy rozšírený o štúdium špeciálnej pedagogiky a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti poradenstva alebo výchovy a vzdelávania detí a žiakov so špeciálnymi výchovno-vzdelávacími potrebami  
8. v študijnom odbore učiteľstvo všeobecnovzdelávacích predmetov na stredných školách rozšírený o štúdium špeciálnej pedagogiky a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti poradenstva alebo výchovy a vzdelávania detí a žiakov so špeciálnymi výchovno-vzdelávacími potrebami  
9. v študijnom odbore učiteľstvo pre 1. – 4. ročník základnej školy rozšírený o štúdium špeciálnej pedagogiky a splnenie osobitnej kvalifikačnej požiadavky – najmenej päť rokov pedagogickej činnosti alebo odbornej činnosti v oblasti špeciálnopedagogického poradenstva, výchovy a vzdelávania detí a žiakov so špeciálnymi výchovnovzdelávacími potrebami.  
 
 Kvalifikačné predpoklady sociálneho pedagóga sú ustanovené v časti IV prvý oddiel prílohy č. 2 vyhlášky. Na výkon odbornej činnosti sociálneho pedagóga je splnením kvalifikačných predpokladov aj vysokoškolské vzdelanie druhého stupňa  
 
1. v študijnom odbore sociálna pedagogika 
2. v študijnom odbore sociálna práca 
3. v študijnom odbore pedagogika v študijnom programe zameranom na sociálnu pedagogiku 
4. v študijnom odbore pedagogika a splnenie osobitnej kvalifikačnej požiadavky – najmenej desať rokov odbornej činnosti v oblasti prevencie, intervencie a poradenstva. 
 
 Odborný zamestnanec pri nástupe do prvého pracovného pomeru, v ktorom bude vykonávať odbornú činnosť, sa v súlade s § 27 ods. 3 písm. a) zákona č. 317/2009 Z. z. zaradí do kariérového stupňa začínajúci odborný zamestnanec a do 9. platovej triedy, pracovná trieda dva a prináleží mu aj príplatok začínajúceho odborného zamestnanca. Začínajúci odborný zamestnanec je povinný absolvovať adaptačné vzdelávanie  a úspešne ho ukončiť najneskôr do dvoch rokov od vzniku pracovného pomeru, v ktorom vykonáva odbornú činnosť. Po úspešnom ukončení adaptačného vzdelávania sa odborný zamestnanec zaradí do kariérového stupňa samostatný odborný zamestnanec a do 10. platovej triedy, pracovná trieda dva a pozastaví sa mu vyplácanie príplatku začínajúceho odborného zamestnanca.  
 
Do kariérového stupňa začínajúci odborný zamestnanec sa zaradí napr. aj školský špeciálny pedagóg, ktorý v predchádzajúcom období pôsobil ako pedagogický zamestnanec (napr. ako učiteľ  v špeciálnej základnej škole) a spĺňa aj osobitnú kvalifikačnú požiadavku piatich rokov pedagogickej činnosti v oblasti výchovy a vzdelávania detí a žiakov so špeciálnymi výchovno-vzdelávacími potrebami, avšak ešte nepôsobil ako odborný zamestnanec. Aj tento odborný zamestnanec je povinný absolvovať adaptačné vzdelávanie. Počas jeho zaradenia do kariérového stupňa začínajúci odborný zamestnanec mu prináleží zaradenie do 9. platovej triedy, pracovná trieda dva a príplatok začínajúceho odborného zamestnanca.  
 
 Do kariérového stupňa odborný zamestnanec s prvou atestáciou a do 11. platovej triedy, pracovná trieda dva sa zaradí ten odborný zamestnanec, ktorý vykonal prvú atestáciu pre príslušnú kategóriu odborného zamestnanca. Do kariérového stupňa odborný zamestnanec s prvou atestáciou a do 11. platovej triedy, pracovná trieda dva sa zaradí aj ten odborný zamestnanec, ktorý vykonal druhú atestáciu pre inú kategóriu ako tú, v ktorej je zaradený. Do kariérového stupňa odborný zamestnanec s prvou atestáciou a 11. platovej triedy, pracovná trieda dva sa zaradí aj odborný zamestnanec, ktorý má najmenej tri roky odbornej praxe a získal tretí stupeň vysokoškolského vzdelania v odbore súvisiacom s výkonom jeho odbornej činnosti. 
 
 Do kariérového stupňa odborný zamestnenec s druhou atestáciou a do 12. platovej triedy, pracovná trieda dva sa zaradí odborný zamestnanec, ktorý vykonal druhú atestáciu pre príslušnú kategóriu, do ktorej je zaradený. Do kariérového stupňa odborný zamestnanec s druhou atestáciou a do 12. platovej triedy, pracovná trieda dva sa zaradí aj odborný zamestnanec, ktorý má najmenej šesť rokov odbornej praxe a získal tretí stupeň vysokoškolského vzdelania v odbore súvisiacom s výkonom jeho odbornej činnosti. Do kariérového stupňa odborný zamestnanec s druhou atestáciou sa zaradí iba ten, kto bol zaradený do kariérového stupňa odborný zamestnanec s prvou atestáciou.  
 
Ak odborný zamestnanec, u ktorého je ustanovená aj požiadavka splnenia osobitnej kvalifikačnej požiadavky (školský špeciálny pedagóg), t. j. najmenej päť rokov pedagogickej činnosti alebo odbornej činnosti v oblasti špeciálnopedagogického poradenstva alebo výchovy a vzdelávania detí a žiakov so špeciálnymi výchovno-vzdelávacími potrebami, a odborný zamestnanec nespĺňa uvedenú osobitnú kvalifikačnú požiadavku, nespĺňa ani kvalifikačné predpoklady na výkon činnosti odborného zamestnanca ustanovené právnym predpisom. 
 
 
 
 
Kontakty: 
Mgr. Hilda Dudáková, 	e-mail: hilda.dudakova@minedu.sk  	 	 	 	tel.: 	 02/59374393, 02/59374453 

